Bistrica (bivše naselje)
Bistrica je bivše naselje iz 16. i 17. veka, koje je postojalo na području današnjeg Novog Sada.

Istorija
Ovo naselje se pod imenom -{Bistritz}- javlja na više geografskih karata iz 16. i 17. veka. Prvi put je ucrtano na Lazarusovoj karti Ugarske iz 1528. Potom se javlja na karti flamanskog kartografa Merkatora (1512-1594), kao i na mapi P. Koronelija iz 1688. godine. Naselje se ukupno nalazi na 7 starih karata. 

U vreme prvog pomena Bistrice 1528. godine, područje na kome se ona nalazila bilo je pod ugarskom, a kasnije (16-17. vek) pod osmanskom upravom.

Lokacija
Postojanje naselja Bistrica nije arheološki potvrđeno, niti je utvrđena njegova tačna lokacija. Naselje se okvirno nalazilo na levoj obali Dunava, preko puta Petrovaradinske tvrđave, na području današnjeg Novog Sada. Na starim mapama se ovo naselje negde nalazi uz sam Dunav, dok je negde lokacija naselja pomerena na sever u odnosu na tvrđavu, a negde više ka ušću Tise.

Poreklo naziva
Toponimi Bistrica i Bistra su česti kod Slovena, a na prostorima na kojima su živeli Srbi se češće javljaju kao hidronimi. Naziv Bistrica označava vodu koja teče brzo i koja je bistra. Pretpostavlja se da su ime ovom naselju dali Srbi koji su tu živeli.

Nasleđe
Krajem 20. veka je, prema nazivu ovog naselja, jednom delu Novog Sada, do tada poznatom kao Novo Naselje, dato ime Bistrica. Međutim, ne postoje dokazi da se bivše naselje Bistrica nalazilo baš na području današnjeg Novog Naselja - Bistrice.

Literatura
Pavle Stanojević, Pre Novog Sada srpska Bistrica, Sveske za istoriju Novog Sada - 2, Avgust 1992.
Đorđe Randelj, Novi Sad - slobodan grad, Novi Sad, 1997.
Đorđe M. Srbulović, Kratka istorija Novog Sada, Novi Sad, 2011.

Istorija Novog Sada
Bivša sela u Vojvodini